A4-0095/99

Σύσταση του Ευρωπαϊκού Κοινοβουλίου προς το Συμβούλιο σχετικά με τη μεσογειακή πολιτική της Ένωσης

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο του κ. Spencer και άλλων βουλευτών σχετικά με τη μεσογειακή πολιτική της Ένωσης (B4-0282/98),

- έχοντας υπόψη το Άρθρο Ι.7 της Συνθήκης ΕΕ,

- έχοντας υπόψη το Άρθρου 46, παράγραφος 3 του Κανονισμού του,

- έχοντας υπόψη το ψήφισμά του της 11ης Οκτωβρίου 1995 σχετικά με τη μεσογειακή πολιτική της Ευρωπαϊκής Ένωσης ενόψει της Διάσκεψης της Βαρκελώνης ((ΕΕ C 287 της 30.10.1995, σελ. 121.)),

- έχοντας υπόψη το ψήφισμά του της 14ης Δεκεμβρίου 1995 σχετικά με τη Διάσκεψη της Βαρκελώνης ((ΕΕ C 17 της 22.1.1996, σελ. 178.)),

- έχοντας υπόψη το ψήφισμά του της 13ης Μαρτίου 1997 σχετικά με την κοινή έκθεση της Προεδρίας του Συμβουλίου και της Επιτροπής όσον αφορά τη μεσογειακή πολιτική ((ΕΕ C 115 της 14.4.1997, σελ. 159.)),

- έχοντας υπόψη τη δήλωση της Βαρκελώνης και το πρόγραμμα εργασίας της 28ης Νοεμβρίου 1995 που εγκρίθηκε κατά τη Διάσκεψη,

- έχοντας υπόψη τα συμπεράσματα της Διάσκεψης της Μάλτας στις 15 και 16 Απριλίου 1997,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (A4-0095/99),

Α. λαμβάνοντας υπόψη ότι η εκ νέου έναρξη της ειρηνευτικής διαδικασίας θα είχε θετικό αντίκτυπο στην εξέλιξη της ευρωμεσογειακής εταιρικής σχέσης,

B. τονίζοντας ότι εάν δεν ξεπεραστεί το σημερινό αδιέξοδο στην ειρηνευτική διαδικασία της Μέσης Ανατολής δεν θα είναι δυνατό να σημειωθεί πρόοδος στη διαδικασία της Βαρκελώνης, που βασίζεται στην αρχή της αμοιβαίας συνεργασίας μεταξύ των συνυπογραφόντων μερών,

Γ. αναγνωρίζοντας τις προσπάθειες της ΕΕ και την ανάγκη να διαδραματίσει η Ευρωπαϊκή Ένωση πολύ σημαντικότερο ρόλο στην ειρηνευτική διαδικασία στην Μέση Ανατολή, που να αντιστοιχεί στις διαρκείς πολιτικές, χρηματοδοτικές και οικονομικές δεσμεύσεις της,

Δ. λαμβάνοντας με αποδοκιμασία υπόψη ότι, ακόμη και μετά τη δέσμευση που ανέλαβαν όλα τα κράτη μετά την υπογραφή της Δήλωσης της Βαρκελώνης να σεβαστούν την Οικουμενική Διακήρυξη των Ανθρωπίνων Δικαιωμάτων, η κατάσταση των ανθρωπίνων δικαιωμάτων δεν έχει παρουσιάσει καμία βελτίωση και σε ορισμένα κράτη έχει μάλλον επιδεινωθεί,

Ε. εκφράζοντας μεγάλη ανησυχία για το γεγονός ότι η βασική αρχή που προβλέπεται στη Δήλωση της Βαρκελώνης, όσον αφορά τη διευθέτηση διαφορών μεταξύ των εταίρων μόνο με ειρηνικά μέσα και χωρίς την άσκηση απειλών ή τη χρήση βίας κατά της εδαφικής ακεραιότητας ενός άλλου μέλους της Διάσκεψης, παραβιάζεται πλήρως, και, σε ορισμένες περιπτώσεις, επανειλημμένως από πολλά συμβαλλόμενα μέρη,

ΣΤ. λαμβάνοντας με αποδοκιμασία υπόψη το γεγονός ότι σχεδόν τρία χρόνια μετά τη Διάσκεψη της Βαρκελώνης δεν έχουν ακόμα προσκληθεί όλα τα κράτη της Μεσογείου να μετάσχουν στη διαδικασία της Βαρκελώνης,

Ζ. αναγνωρίζοντας την πρόοδο που έχει έως τώρα επιτευχθεί με την υπογραφή πέντε συμφωνιών σύνδεσης, αλλά εκφράζοντας την ανησυχία του για τις καθυστερήσεις όσον αφορά την κύρωση αυτών των συμφωνιών εκ μέρους των κρατών μελών πράγμα που επιβραδύνει την έναρξη ισχύος τους, καθώς και για τα προβλήματα που έχουν ανακύψει κατά τις διαπραγματεύσεις των υπόλοιπων συμφωνιών και για την έλλειψη ευελιξίας στη διαπραγματευτική εντολή που έχει αναθέσει το Συμβούλιο στην Επιτροπή,

Η. τονίζοντας ότι, παρά την υπογραφή αυτών των συμφωνιών σύνδεσης που περιλαμβάνουν δεσμευτική ρήτρα για τη δημοκρατία και τα ανθρώπινα δικαιώματα, σε ορισμένες από τις χώρες αυτές η κατάσταση επιδεινώνεται διαρκώς,

Θ. εκφράζοντας την έκπληξή του για το γεγονός ότι η Επιτροπή δεν έχει έως σήμερα υποβάλει προς εξέταση κανένα πρότυπο πολυμερούς συμβάσεως,

I. επιδοκιμάζοντας τις πολυσχιδείς δραστηριότητες που έχει αναλάβει στο χώρο αυτό η κοινωνία των πολιτών που αποτελούν μια ευχάριστη αντιπαράθεση στην πολιτική στασιμότητα, και επιθυμώντας την άμεση επανέναρξη της αποκεντρωμένης συνεργασίας στη Μεσόγειο,

IA. επιδοκιμάζοντας επίσης την εποικοδομητική στάση του φόρουμ των ΜΚΟ που συνέρχεται τακτικά παράλληλα με τις επίσημες διυπουργικές συνεδριάσεις,

IB. λαμβάνοντας υπόψη την πρώτη συνεδρίαση του Κοινοβουλευτικού Ευρωμεσογειακού Φόρουμ, που διεξήχθη στις 27 και 28 Οκτωβρίου 1998 στις Βρυξέλλες, και την Τελική Δήλωση, η οποία εγκρίθηκε κατά τη συνεδρίαση αυτή, και ιδίως την έκκληση που απευθύνθηκε στα κράτη μέλη της Ευρωπαϊκής Ένωσης να καταβάλλουν από κοινού προσπάθειες για την εξεύρεση μιας δίκαιης και διαρκούς λύσης στη Μέση Ανατολή,

ΙΓ. εκφράζοντας επίμονα την πεποίθηση ότι το Κοινοβουλευτικό Ευρωμεσογειακό Φόρουμ θα παράσχει στους βουλευτές της ΕΕ και των μεσογειακών χωρών τη δυνατότητα να ανταλλάξουν επωφελώς τις απόψεις τους ούτως ώστε να δοθεί νέα ώθηση και να αναπτυχθεί η ευρωμεσογειακή εταιρική σχέση,

ΙΔ. αναγνωρίζοντας το δικαίωμα όλων των τρίτων μεσογειακών χωρών να μετάσχουν στη διαδικασία της Βαρκελώνης,

1. συνιστά στο Συμβούλιο:

α) να ολοκληρώσει τη συνολική πολιτική του σχετικά με τη Μέση Ανατολή ούτως ώστε η ΕΕ, κατά την προάσπιση των ζωτικών πολιτικών συμφερόντων της στην περιοχή αυτή, σε συνεργασία με τις Ηνωμένες Πολιτείες της Αμερικής, να αναλάβει πλήρως την από κοινού ευθύνη του και να στηρίξει την συναπόφαση για την ειρηνευτική διαδικασία στη Μέση Ανατολή και να μετάσχει στη διαδικασία αυτή με τον ειδικό διαμεσολαβητή της[semigr ]

β) να επανενεργοποιήσει τους τομείς της πολιτικής συνεργασίας και της πολιτικής ασφάλειας με νέες προτάσεις στοχεύοντας, π.χ. σε μέτρα δημιουργίας κλίματος εμπιστοσύνης, στο σύμφωνο σταθερότητας και σε συμφωνίες για τον περιορισμό των εξοπλισμών και τον αφοπλισμό[semigr ]

γ) να αναθέσει στην Επιτροπή να εκπονήσει ετήσια έκθεση σχετικά με την κατάσταση των ανθρωπίνων δικαιωμάτων στις χώρες που έχουν συνυπογράψει τη Δήλωση της Βαρκελώνης και ιδίως στα κράτη με τα οποία έχει ήδη συναφθεί συμφωνία συνδέσεως[semigr ]

δ) να αναζητήσει τρόπους για την υποστήριξη της διοργάνωσης παράλληλης συνεδρίασης του Φόρουμ των ΜΚΟ στη Στουτγάρδη προκειμένου να ενθαρρυνθεί η ενεργός συμμετοχή της κοινωνίας των πολιτών των ενδιαφερομένων χωρών στη διαδικασία της Βαρκελώνης[semigr ]

ε) να προσκαλέσει τη Λιβύη να μετάσχει στην προσεχή Διάσκεψη της Στουτγάρδης, εφόσον ο Γενικός Γραμματέας του ΟΗΕ κ. Kofi Annan, θα επιβεβαιώσει ότι η χώρα αυτή έχει εκπληρώσει τις υποχρεώσεις που έχει αναλάβει ως προς τις σχετικές αποφάσεις του ΟΗΕ περί ασφαλείας και ότι θα έχει ιδίως αναγνωρίσει τις αρχές της Διάσκεψης της Βαρκελώνης που προβλέπουν το δικαίωμα ύπαρξης όλων των συμμετεχόντων στον διάλογο εταίρων[semigr ]

στ) να μεριμνήσει ούτως ώστε οι τρίτες μεσογειακές χώρες που δεν μετέχουν επί του παρόντος στη διαδικασία της Βαρκελώνης (Αλβανία, Ομοσπονδιακή Δημοκρατία της Γιουγκοσλαβίας, Κροατία, Βοσνία-Ερζεγοβίνη και Σλοβενία), λαμβάνοντας υπόψη τα συμφέροντά τους στην περιοχή αυτή, να μπορέσουν να μετάσχουν στην εν λόγω διαδικασία σε πρώτο στάδιο με το καθεστώς του παρατηρητή, και, για τους ίδιους γεωπολιτικούς λόγους, να εκχωρηθεί παρεμφερές καθεστώς με αυτό που ήδη έχει η Μαυριτανία και στην Πρώην Γιουγκοσλαβική Δημοκρατία της Μακεδονίας[semigr ]

ζ) να διαμορφώσει πολύ ελαστικότερα τη διαπραγματευτική εντολή της Επιτροπής για τις ευρωμεσογειακές συμφωνίες, εξαιρουμένων των ρητρών περί δημοκρατίας και ανθρωπίνων δικαιωμάτων, ούτως ώστε να λαμβάνονται ικανοποιητικότερα υπόψη οι ειδικές ανάγκες κάθε συμβαλλομένου μέρους[semigr ]

η) να καταρτίσει, από κοινού με τις συνδεδεμένες μεσογειακές χώρες και στο πλαίσιο της ισχύουσας χρηματοδοτικής βοήθειας, σχέδιο που θα επιτρέπει στις φτωχότερες συνδεδεμένες χώρες να μειώσουν σταδιακά το εξωτερικό τους χρέος, ενώ η διαγραφή των χρεών θα συνδέεται με μία στατηγική μέσω της οποίας θα υποχρεούται το κράτος που βαρύνεται με χρέη να επενδύσει εκ νέου τα ποσά αποπληρωμής του χρέους σε σχέδια οικονομικής ανάκαμψης και σε ενέργειες μεταρρύθμισης, όπως έχει πρόσφατα προτείνει ο νυν Πρόεδρος του Συμβουλίου, ο Ομοσπονδιακός Καγκελλάριος Srhrφder, στη Διάσκεψη Κορυφής της Ομάδας των 8[semigr ]

θ) να θεσπίσει κοινή νομοθεσία για όλα τα προβλήματα μετανάστευσης, συμπεριλαμβανομένης μιας χάρτας για τα δικαιώματα του μετανάστη, μετά την από μέρους της Επιτροπής εκπόνηση της πρότασής της σύμφωνα με τη Συνθήκη του Άμστερνταμ[semigr ] να δώσει μια ώθηση στη συνεργασία των μεσογειακών χωρών για τη διαχείριση της μετανάστευσης[semigr ]

2. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, προς ενημέρωση, στην Επιτροπή.